“Amudaryo sohili” sport-sog‘lomlashtirish markazi maydonlarini ko‘kalamzorlashtirish, obodonlashtirish va saqlash departamentini tashkil etish to‘g‘risida

Termiz shahrining markaziy maydonlarini obodonlashtirish ishlarini tashkil etish va boshqarishni yanada takomillashtirish, “Amudaryo sohili” sport-sog‘lomlashtirish markazi maydonlarining namunali saqlanishini ta’minlash maqsadida Vazirlar Mahkamasi qaror qiladi:
 1. Surxondaryo viloyati hokimligining Termiz shahar hokimligi huzurida “Amudaryo sohili” sport-sog‘lomlashtirish markazi maydonlarini ko‘kalamzorlashtirish, obodonlashtirish va saqlash departamentini (keyingi o‘rinlarda Departament deb ataladi) tashkil etish to‘g‘risidagi taklifi qabul qilinsin.
 2. Quyidagilar Departamentning asosiy vazifalari etib belgilansin:
 “Amudaryo sohili” sport-sog‘lomlashtirish markazi hamda ushbu obyektlarga tutashgan maydonlar va hududlarning namunali saqlanishini ta’minlash, obodonlashtirish obyektlaridan foydalanish ishlarini shaharsozlik, sanitariya norma va qoidalariga muvofiq o‘z vaqtida va sifatli bajarilishini tashkil etish;
 mukammal va joriy ta’mirlash ishlarining o‘z vaqtida va sifatli bajarilishini ta’minlash, shuningdek, sun’iy sug‘orish tizimlari, nasos stansiyalari, quduqlar, qattiq qoplamalar, yo‘llar va yo‘laklar, ko‘chalarni yoritish vositalari va favvoralarning sanitariya va texnik jihatdan zarur holatda bo‘lishini ta’minlash;
 dov-daraxtlarni saqlash va parvarish qilish, ularning zararkunandalari va kasalliklariga qarshi kurashish, hududni yanada ko‘kalamzorlashtirish agrotexnik tadbirlarni amalga oshirish;
 obodonlashtirish obyektlarini saqlash va rivojlantirish, ularning sanitariya jihatidan tozalanishini ta’minlash.
 3. Quyidagilar:
 Termiz shahar hokimligi huzuridagi “Amudaryo sohili” sport-sog‘lomlashtirish markazi maydonlarini ko‘kalamzorlashtirish, obodonlashtirish va saqlash departamentining tuzilmasi 1-ilovaga muvofiq;
 2020-yilda Termiz shahar hokimligi huzuridagi “Amudaryo sohili” sport-sog‘lomlashtirish markazi maydonlarini ko‘kalamzorlashtirish, obodonlashtirish va saqlash departamentiga biriktirilgan hududlarni tozalash hamda obodonlashtirish uchun xarid qilinadigan maxsus avtotransport vositalari va asbob-uskunalar ro‘yxati 2-ilovaga muvofiq tasdiqlansin.
 4. Belgilansinki, yangi tashkil etilayotgan Departamentni saqlash va foydalanish xarajatlarini moliyalashtirish quyidagilar hisobiga amalga oshiriladi: 
 har yili Surxondaryo viloyatining viloyat budjeti parametrlarida obodonlashtirish uchun nazarda tutiladigan mablag‘lar doirasida, obodonlashtirish obyektlarini saqlash va ulardan foydalanishga maqsadli yo‘naltirilgan mablag‘lar;
 jismoniy va yuridik shaxslarning homiylik xayriyalari;
 qonunchilik hujjatlarida taqiqlanmagan boshqa manbalar.
 5. Departament xodimlariga Vazirlar Mahkamasining “Obodonlashtirish xodimlarini moddiy rag‘batlantirishni kuchaytirish chora-tadbirlari to‘g‘risida” 2009-yil 1-apreldagi 91-son qarori bilan tasdiqlangan Shahar va tuman obodonlashtirish boshqarmalari xodimlari mehnatiga haq to‘lash va ularni moddiy rag‘batlantirish tartibi to‘g‘risidagi nizomda nazarda tutilgan mehnatga haq to‘lash va moddiy rag‘batlantirish tartibi tatbiq etiladi.
 6. Surxondaryo viloyati hokimligi bir oy muddatda:
 Termiz shahar hokimligi huzuridagi “Amudaryo sohili” sport-sog‘lomlashtirish markazi maydonlarini ko‘kalamzorlashtirish, obodonlashtirish va saqlash departamenti to‘g‘risidagi nizomni belgilangan tartibda tasdiqlasin; 
 “Amudaryo sohili” sport-sog‘lomlashtirish markazi hududida joylashgan ignabargli va manzarali o‘simliklar qimmatli turlarini, ko‘chalarni yoritish obyektlarini, favvoralarni va boshqa obodonlashtirish obyektlarini xatlovdan o‘tkazsin hamda xatlov natijalari bo‘yicha obodonlashtirish obyektlarini kelgusida foydalanish uchun Departamentga belgilangan tartibda ajratib bersin;
 Departamentni malakali muhandis-texnik xodimlar va ishlab chiqarish xodimlari bilan ta’minlasin.
 7. Surxondaryo viloyati hokimligi doimiy ravishda:
 Termiz shahrini obodonlashtirish bo‘yicha amalga oshiriladigan ishlarga ajratiladigan budjet mablag‘laridan samarali va maqsadli foydalanilishi yuzasidan amaliy monitoring olib borsin; 
 obodonlashtirish ishlarini shaharsozlik hamda sanitariya normalari va qoidalariga muvofiq Termiz shahri va uning tashqi qiyofasiga qo‘yiladigan zamonaviy talablarni hisobga olgan holda tashkil etsin va amalga oshirsin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — transport vaziri A.J. Ramatov va Surxondaryo viloyati hokimi T.A. Bobolov zimmasiga yuklansin.